钦定古今图书集成/明伦汇编/官常典/第076卷 > 始兴王叔陵
## 钦定古今图书集成/明伦汇编/官常典/第076卷 > 始兴王叔陵

按《陈书高宗二十九王传》，“高宗四十二男，柳皇后生
后主。彭贵人生始兴王叔陵，曹淑华生豫章王叔英，
何淑仪生长沙王叔坚，宜都王叔明。魏昭容生建安
王叔卿，钱贵妃生河东王叔献。刘昭仪生新蔡王叔
齐，袁昭容生晋熙王叔文，义阳王叔达，新会王叔坦，
王姬生淮南王叔彪，巴山王叔雄，吴姬生始兴王叔
重，徐姬生寻阳王叔俨。淳于姬生岳阳王叔慎，王修
华生武昌王叔虞，韦修容生湘东王叔平。施姬生临
贺王叔敖，沅陵王叔兴。曾姬生阳山王叔宣，杨姬生
西阳王叔穆。申婕妤生南安王叔俭、南郡王叔澄、岳
山王叔韶、太原王叔匡。袁姬生新兴王叔纯。吴姬生
巴东王叔谟，刘姬生临海王叔显。秦”姬生新宁王叔
隆、新昌王叔荣，皇子叔叡、叔忠、叔弘、叔毅、叔训、叔武、
叔处、叔封等八人，并未及封，三子早卒，本书无名。
按本传，“始兴王叔陵，字子嵩，高宗之第二子也。梁承
圣中，高宗在江陵为直阁将军，而叔陵生焉。江陵陷，
高宗迁关右，叔陵留于穰城。高宗之还也，以后主及叔陵为质。天嘉三年，随”后主还朝，封康乐侯，邑五百
户。叔陵少机辩，徇声名，彊梁无所推屈。光大元年，除
中书侍郎。二年，出为持节、都督江州诸军事、南中郎
将、江州刺史。太建元年，封始兴郡王，奉昭烈王祀。进
授使持节、都督江、郢、晋三州诸军事、军师将军，刺史
如故。叔陵时年十六，政自己出，僚佐莫预焉。性严刻，
部下慑惮。诸公子侄及罢县令长，皆逼令事己。豫章
内史钱法成诣府进谒，即配其子季卿将领马仗。季
卿惭耻，不时至。叔陵大怒，侵辱法成，法成愤怨，自缢
而死。州县非其部内，亦征摄案治之。朝贵及下吏有
乖忤者，辄诬奏其罪，陷以重辟。寻进号“云麾将军”，加
散骑常侍。三年，加侍中。四年，迁都督湘衡桂武四州
诸军事、平南将军、湘州刺史，侍中、使持节如故。诸州
镇闻其至，皆震恐股栗。叔陵日益暴横，征伐夷獠，所
得皆入己，丝毫不以赏赐，征求役使，无有纪极。夜常
不卧，烧烛达晓，呼召宾客，说民间细事，戏谑无所不
为。性不饮酒，唯多置肴胾，昼夜食啖而已。自旦至中，
方始寝寐。其曹局文案，非呼不得辄自呈，笞罪者皆
系狱，动数年不省视。潇湘以南，皆逼为左右，壥里殆
无遗者。其中脱有逃窜，辄杀其妻子，州县无敢上言，
高宗弗之知也。寻进号镇南将军，给鼓吹一部，迁中
卫将军。九年，除使持节、都督扬徐、东扬、南豫四州诸
军事、扬州刺史，侍中、将军、鼓吹如故。十年至都，加扶，
给油幢车。叔陵治在东府，事务多关涉省阁，执事之
司，承意顺旨，即讽上进用之，微致违忤，必抵以大罪，
重者至殊死。道路籍籍，皆言其有非常志。叔陵修饰
虚名，每入朝，常于车中马上执卷读书，高声长诵，阳
阳自若。归坐斋中，或自执斧斤为沐猴百戏。又好游
冢墓间，遇有茔表主名可知者，辄令左右发掘，取其
石志古器，并骸骨肘胫，持为翫弄，藏之库中。府内民
间少妻处女微有色貌者，并即逼纳。十一年，丁所生
母彭氏忧，去职。顷之，起为中卫将军，使持节、都督、刺
史如故。晋世王公贵人，多葬梅岭，及彭卒，叔陵启求
于梅岭葬之，乃发故太傅谢安旧墓，弃去安柩，以葬
其母。初丧之日，伪为哀毁，自称刺血写《涅槃经》，未及
十日，乃令庖厨击鲜，日进甘膳。又私召左右妻女与
之奸合。所作尤不轨，浸淫上闻，高宗谴责。御史中丞
王政以不举奏免政官，又黜其典签亲事，仍加鞭捶。
高宗素爱叔陵，不绳之以法，但责让而已。服阕，又为
侍中、中军大将军。及高宗不豫，太子、诸王并入侍疾，
高宗崩于宣福殿。翌日旦，后主哀顿俯伏，叔陵以锉
药刀斫后主中项，太后驰来救焉。叔陵又斫太后数
下。后主乳媪吴氏，时在太后侧，自后掣其肘，后主因
得起。叔陵仍持后主衣，后主自奋得免。长沙王叔坚
手扼叔陵，夺去其刀，仍牵就柱，以其褶袖缚之。时吴
媪已扶后主避贼，叔坚求后主所在，将受命焉。叔陵
因奋袖得脱，突走出云端门，驰车还东府，呼其甲士，
散金银以赏赐，外召诸王将帅，莫有应者，唯新安王
伯固闻而赴之。叔陵聚兵仅千人，初欲据城保守，俄
而右卫将军萧摩诃将兵至府西门，叔陵事急惶恐，
乃遣记室韦谅送其鼓吹与摩诃，仍谓之曰：“如其事
捷，必以公为台鼎。”摩诃绐报之曰：“须王心膂节将自
来，方敢从命。”叔陵即遣戴温、谭骐𬴊二人诣摩诃所，
摩诃执以送台，斩于阁门下。叔陵自知不济，遂入内，
沈其妃张氏及宠妾七人于井中。叔陵有部下兵，先
在新林，于是率人马数百，自小航渡，欲趋新林，以舟
舰入。北行至白杨路，为台军所邀。伯固见兵至，旋避
入巷。叔陵驰骑拔刀追之，伯固复还。叔陵部下多弃
甲溃散。摩诃马客、陈智深迎刺，叔陵，僵毙于地，阉竖
王飞禽抽刀斫之十数下，马客、陈仲华就斩其首，送
于台。自寅至巳乃定。尚书八座奏曰：“逆贼故侍中、中
军大将军始兴王叔陵，幼而狠戾，长肆贪虐，出抚湘
南，及镇九水，两藩甿庶，扫地无遗。蜂目豺声，狎近轻
薄。不孝不仁，阻兵安忍，无礼无义，唯戮是闻。”及居偏
忧，淫乐自恣，产子就馆，日月相接，昼伏夜游，恒习奸
诡，抄掠居民，历发丘墓。谢太傅晋朝佐命，草创江左，
斲棺露骸，事惊听视。自大行皇帝寝疾，翌日未瘳，叔
陵以贵介之地，参侍医药，外无戚容，内怀逆弑。大渐
之后，圣躬号擗，遂因匍匐，手犯乘舆。皇太后“奉临，又
加锋刃，穷凶极逆，旷古未俦。赖长沙王叔坚诚孝恳
至，英果奋发，手加挫拉，身蔽圣躬。叔陵仍奔东城，招
集凶党，馀毒方炽，自害妻孥，虽应时枭悬，犹未摅愤
怨。臣等参议，请依宋代故事，流尸中江，污潴其室，并
毁其所生彭氏坟庙，还谢氏之茔。”制曰：“凶逆枭獍，反
噬宫闱，赖宗庙之灵，时从殄灭，抚情语事，酸愤兼怀。
朝议有章，宜从所奏也。”叔陵诸子，即日并赐死。前衡
阳内史彭暠，谘议参军兼记室郑信，中录事参军兼
记室韦谅、典签俞公喜，并伏诛。暠，叔陵舅也，初随高
宗在关中，颇有勤效，因藉叔陵将领历阳、衡阳二郡
信以便书记，有宠，谋谟皆预焉。谅，京兆人，梁侍中护
军将军粲之子也。以学业为叔陵所引。陈智深以诛叔陵之功为《巴陵内史》，封游安县子。陈仲华为下嶲
太守，封新夷县子。王《飞禽》除伏波将军，赐金各有差。